b'\n_START_ARTICLE_\nRegizor de film\n_START_PARAGRAPH_\nRegizorul de film (\xc3\xaen englez\xc4\x83 film director) este creatorul principal al filmului. Calitatea lui de conduc\xc4\x83tor al \xc3\xaentregului proces de crea\xc8\x9bie \xc3\xaei permite s\xc4\x83 defalce sarcini specifice colaboratorilor s\xc4\x83i \xc3\xaen realizarea crea\xc8\x9biei: operatori, scenografi, compozitori, actori, echipa tehnic\xc4\x83, etc. El coordoneaz\xc4\x83 activitatea acestora pentru atingerea scopului artistic din faza de concep\xc8\x9bie \xc8\x99i reflectat \xc3\xaen decupajul regizoral al filmului._NEWLINE_Regizorul este \xc3\xaen general prezent \xc3\xaen toate momentele importante a crea\xc8\x9biei filmului, de la elaborarea scenariului regizoral si apoi a decupajului - lucr\xc4\x83ri care reprezint\xc4\x83, din punct de vedere scriptic, oglinda viitorului film - la stabilirea distribu\xc8\x9biei, avizarea schi\xc8\x9belor de decoruri \xc8\x99i costume, coordonarea actorilor la filmare, conducerea propriu-zis\xc4\x83 a film\xc4\x83rii, efectuarea montajului de film, definitivarea coloanei sonore \xc8\x99i stabile\xc8\x99te forma final\xc4\x83 a filmului. \xc3\x8en procesul de realizare a unei opere cinematobrafice regizorul este \xc3\xaendeob\xc5\x9fte investit cu intreaga libertate de crea\xc8\x9bie, inclusiv \xc3\xaen ceea ce prive\xc5\x9fte stabilirea formei finale a acesteia, \xc3\xaen con\xc8\x9binutul c\xc4\x83reia pot ap\xc4\x83rea diferen\xc8\x9be, uneori substan\xc8\x9biale, fa\xc8\x9b\xc4\x83 de proiectul literar ini\xc8\x9bial, scenariul de la care s-a pornit, din varii motive, care \xc8\x9bin fie de originalitatea viziunii artistice a regizorului \xc5\x9fi de personalitatea sa artistic\xc4\x83, fie din motive de ordin  comercial, ori - a\xc5\x9fa cum au fost multe cazuri \xc3\xaen unele cinematografii - de ordin ideologic ori prooagandistic, modific\xc4\x83ri structurale \xc5\x9fi de con\xc8\x9binut, care pot semnifica uneori o schimbare a \xc3\xaentregului e\xc5\x9fafodaj dramaturgic \xc3\xaen raport cu scenariul (cu "story"-ul) de la care s-a pornit. \xc3\x8en astfel de cazuri doar produc\xc4\x83torul (sau finan\xc8\x9batorii) filmului pot decide, \xc3\xaen sensul c\xc4\x83 libertatea de crea\xc8\x9bie regizoral\xc4\x83 poate fi totu\xc5\x9fi constr\xc3\xa2ns\xc4\x83, \xc3\xaen func\xc8\x9bie de condi\xc8\x9biile contractuale ale produc\xc4\x83torului. La Hollywood, de exemplu, este uzual ca varianta prezentat\xc4\x83 publicului, \xc3\xaen cinematografe, s\xc4\x83 fie rezultatul unei negocieri a regizorului cu studiourile, la Hollywood regizorul av\xc3\xa2nd op\xc8\x9biunea s\xc4\x83 scoat\xc4\x83 un dvd cu versiunea \xe2\x80\x9eDirector\'s cut\xe2\x80\x9d (rom\xc3\xa2n\xc4\x83 montajul regizorului)._NEWLINE_Regizorul de film este omul care asigur\xc4\x83 unitatea conceptual\xc4\x83 \xc5\x9fi stilistic\xc4\x83 de realizare a unei opere cinematografice, filmul. Ca \xc3\xaen orice alt domeniu creativ, se disting \xc3\xaen mare dou\xc4\x83 tipuri\xc2\xa0: autori de filme interesa\xc8\x9bi \xc3\xaen primul r\xc3\xa2nd de valoarea artistic\xc4\x83 a operei pe care o creeaz\xc4\x83, dornici s\xc4\x83 \xc3\xaenainteze genul \xc8\x99i s\xc4\x83 confrunte publicul cu o viziune artistic\xc4\x83 original\xc4\x83, \xc8\x99i autori comerciali, care prin me\xc8\x99te\xc8\x99ugul lor realizeaz\xc4\x83 filme ce r\xc4\x83spund unor nevoi recreative minimale ale publicului, care folosesc \xc8\x99abloane facile, dovedite \xc3\xaens\xc4\x83 a fi eficiente.\n_START_SECTION_\nRegizori influen\xc8\x9bi (selectiv)\n_START_PARAGRAPH_\n\xc3\x8en ordine aleatorie:'